РЕПУБЛИКА СРБИЈА

НАРОДНА СКУПШТИНА

Одбор за здравље и породицу

18 Број: 06-2/448**-**15

12. новембар 2015. године

Б е о г р а д

ЗАПИСНИК

28. СЕДНИЦЕ ОДБОРАЗА ЗДРАВЉЕ И ПОРОДИЦУ

ОДРЖАНЕ 10. НОВЕМБРА 2015. ГОДИНЕ

Седница је почела у 10,30 часова.

Седници је председавала проф. др Славица Ђукић Дејановић, председник Одбора.

Седници су присуствовали чланови Одбора: проф. др Милета Поскурица, проф. др Милан Кнежевић, прим. др Нинослав Гирић, др Предраг Мијатовић, др Александар Радојевић, мр. др Љубица Мрдаковић Тодоровић, др Весна Ракоњац, др Радослав Јовић, Анамарија Вичек, др Дарко Лакетић, др Милан Латковић, Милена Ћорилић и др Љиљана Косорић.

Седници нису присуствовали чланови Одбора: др Бранислав Блажић, проф. др Душан Милисављевић и Срђан Кружевић, као ни њихови заменици.

Поред чланова Одбора седници је присуствовала народни посланик др Драгана Баришић.

Седници су присуствовали и министар здравља асс. др Златибор Лочнар, државни секретар проф. др Берислав Векић и ПР Министарства здравља Марко Павловић; Слађана Лашић и Бојана Илић из Републичког фонда за здравствено осигурање; директорИнститута за јавно здравље Србије ''Др Милан Јовановић Батут''прим. др сци. мед. Драган Илић, мр сц. мед. Драган Миљуш и др Ивана Ракочевић; председник Републичке стручне комисије за превенцију и контролу шећерне болестиакадемик проф. др Небојша Лалић; председник Здравственог савета Србије и дирекор Клинике за ендокринологију, дијабетес и болести метаболзма КЦС проф. др Драган Мицић; председник Српског лекарског друштва академик проф. др Радоје Чоловићи генерални секретар Друштва проф. др Недељко Радловић; проф. др Бранислав Стефановић из Клиничког центра Србије; проф. др Едита Стокић из Клинике за ендокринологију КЦ Војводине; др Јелица Бјекић Мацут из Клинике за ендокринологију КБЦ Бежанијска коса; из Клиничког одељења за ендокринологију КБЦ Звездара проф. др Теодора Бељић Живковић и доц. Марина Анђелић Јелић; проф. др Нада Костић из Клиничког одељења за ендокринологију КБЦ Драгиша Мишовић; из Агенције за лекове и медицинска средства: дипл. фарм. Јадранка Мирковић, мр фарм. Александра Вујачић Симић и мр фарм. Павле Зелић; председник Дијабетолошког савеза Србије др Миодраг Ђорђевић и потпредседник Савеза Стела Пргомеља; из Савеза друштава за борбу против шећерне болести Србије: Латинка Милојевић и Андрија Ђорић; председник Савеза удружења пацијената Србије Дамјан Дамњановић; председник Удружења "Плави круг“ из Београда Бојана Марковић; председник Еберс Асоцијације из Ниша Бобан Милосављевић; из Удружења за борбу против дијабетеса из Шапца: Слободан Богуновић и Снежана Тодоровић Богуновић; Јасмина Танасић из Сталне конференције градова и општине; Душанка Лончаревић из ЈУП Истраживање и развој; као и представници фармацеутске индустрије**:** "Санофи авентис", Дубравка Мандић, Марија Настић и Јелена Богдановић; ''Roche''др Андрија Јанићијевић; "АДОК" др Миљана Микијељевић; "МСД" Ранко Бјелановић, Предраг Гушић и Ана Роквић.

Председник Одбора проф. др Славица Ђукић Дејановић, констатовала је да сагласно одредби члана 72. став 5. Пословника Народне скупштине Одбор може да одржи седницу без кворума за одлучивање, ако се на њој обавља расправа у циљу обавештавања одбора о питањима из његовог делокруга:

Д н е в н и р е д

1. Дијабетолошка здравствена заштита у Србији јуче, данас, сутра.

Прва тачка дневног реда – **Дијабетолошка здравствена заштита у Србији јуче, данас, сутра**

Поводом обележавања Светског дана борбе против дијабетеса, Oдбор је у сарадњи са Министарством здравља и Дијабетолошким савезом Србије, позвао стручне и научне раднике, представнике здравствених институција, удружења пацијената и фармацеутске индустрије да заједно са представницима законодавне и извршне власти размене мишљења о стању и плановима у овој области, ради обезбеђивања квалитетније здравствене заштите наших грађана са дијабетесом.

Навела је да данас у свету са дијабетесом живи око 387 милиона људи, од чега 52 милиона људи у Европи; да се број оболелих стално повећава као и број превремених смрти које су последица овог обољења; да се највећи пораст броја оболелих очекује у земљама у развоју којима припада и наша земља. Пренела је упозорење и став госпође Моминат Омарове, чланице Управног одбора Интернационалне дијабетолошке федерације за регион Европе, која је посетила нашу земљу и Одбор у мају ове године, да дијабетес „попут цунамија прети да потопи читав свет“, те да је за решавање овог проблема потребна стална акција, мултисекторска сарадња државе, професионалних удружења и удружења пацијената. Том приликом представљен је и глобални пројекат тзв. Ехпанд програм, који спроводи ИДФ са парламентима широм света, ради стварања акционе мреже за дијабетес, како би се ово питање разматрало у националним парламентима. Циљ овог програма је подршка борби против дијабетеса и обезбеђивање бољег квалитета живота оболелих, што је и порука Светског конгреса дијабетолога. Имајући у виду да су према подацима ИДФ-а издаци за дијабетес у 2014. години на светском нивоу били око 612 милијарди долара, да су у Европи трошкови износили 147 милијарди евра, те да се највећи део ове суме усмерава на трошкове хоспитализације и лечења компликација насталих услед ове болести, апострофирала је суштински значај улагања у превенцију, рану дијагностику и увођење адекватне терапије за сузбијање и излечење ове болести. С обзиром на то, као и на чињеницу да је у Србији дијабетес један од водећих јавно здравствених проблема, да је пети узрок умирања и пети узрок оптерећења болестима, Одбор за здравље и породицу сагласно својој контролној улози, прати активности Министарства здравља у правцу сузбијања дијабетеса и унапређења квалитета здравствене заштите оболелих од ове болести. С тим у вези, истакла је напоре овог министарства да се на нивоу примарне здравствене заштите оживе саветовалишта за дијабетес, што је корак ка реализацији циља за постављање пацијента у центар здравственог система.

Министар здравља асс. др Златибор Лочнар, нагласио је да дијабетес представља један од водећих здравствених и развојних изазова 21. века и упозорио на следеће: свака 12 особа у свету према најновијим проценама ИДФ има дијебетес, а сваких седам секунди једна особа умре од последица дијабетеса; наредних 20 година, уз овакав растући тренд, број оболелих од дијабетеса ће се повећати за више од 50% и 2035. године ће износити 592 милиона; највећи пораст оболелих се очекује у земљама са ниским и средњим приходима којима припада и наша земља; према подацима Института за јавно здравље Србије ''Др Милан Јовановић Батут'' у нашој земљи око 710 хиљада одраслог становништва има дијабетес, од чега приближно 8,1% одраслог становништва не зна да га има због благих симптома типа 2 дијабетеса, који чини више од 90 % свих случајева дијабетеса; према подацима Регистра за шећерну болест 1/3 трећина наших пацијената има једну или више касних компликација у тренутку откривања дијабетеса; тзв. директни трошкови у Србији од дијабетеса у 2013. години су износили 242 милиона евра. Имајући у виду наведено, Министарство је на иницијативу Републичке стручне комисије за превенцију и контролу шећерне болести покренуло низ активности за обнављање саветовалишта за дијабетес у домовима здравља. Наиме, 2014. године новелиран јеПравилник о условима и начину унутрашње организације здравствених установа, који прецизно дефинише активности и организацију саветовалишта. Тим поводом у Министарству је одржана серија састанака са директорима и начелницима службе за примарну здравствену заштиту, као и низ стручних конференција и семинара у циљу припреме лекара и медицинских сестара за рад у саветовалиштима. На основу еваулације од 15. октобра 2015. године, у 28 од 40 предвиђених домова здравља спроведена је реорганизација и започет рад саветовалишта по новим принципима, а у току је процес обнављања саветовалишта у осталим домовима здравља. На крају излагања, изразио је наду да ће до краја године саветовалишта бити успостављена у свим предвиђеним домовима здравља и да ће се ова мрежа проширити на целу Србију, у складу са кадровским и организационим могућностима.

Председник Републичке стручне комисије за превенцију и контролу шећерне болести академик проф. др Небојша Лалић, представио је проблем дијабетеса са аспекта здравствене струке, истакао учињено и изнео смернице у правцу ефикасније здравствене заштите оболелих од дијабетеса. Напоменуо је да иницијатива за враћање саветовалиштава у домове здравља постоји од 2005. године, али да су се тек 2014. године, доношењемпоменутог правилника, стекли формални и логистички предуслови за то. Упутством о раду, које је донето у фебруару 2015. године, саветовалишта су дефинисана као места проширења активности и могућности изабраног лекара да збрине пацијента са дијабетесом и да му пружи савремену дијабетолошку здравствену заштиту. Тим поводом у Београду је одржано едукативно предавање за лекаре из свих домова здравља у Србији који се тиме баве и спроведена су два програма у два дома здравља на тему анализе нивоа гликозилираног хемоглобина, параметра који показује како је дијабетес регулисан. Обе ове активности су позитивно оцењене од стране струке али и шире друштвене зеједнице. Истакао је да је прво саветовалиште отворено крајем јуна ове године, да су у већини домова здравља она формирана, те да је сада акценат на унапређењу њиховог рада. У вези са тим, поменуо је упоредне пројекте који треба да омогуће побољшање дијабетолошке здравствене заштите, као што је пројекат са амбасадом Краљевине Данске. Ради постизања истог циља, подвукао је значај следећих активности: унапређење терапије и дијагностике у складу са могућностима наше земље, формулисање свеобухватног националног програма превенције и ране детекције, који траје од 2009. године; дефинисање циљева и позиције примарног, секундарног и терцијарног нивоа здравствене заштите у овој области; терцијарни центри би са стручног аспекта требало да постану водичи у развоју дијабетолошке здравствене заштите; едуковање лекара и пацијената; развијање информационог система; јачање сарадње свих учесника у дијабетолошкој здравственој заштити и формирање јачег удружења лекара, као што је новоформирано Удружење за дијабетес Србије.

Потпредседник Дијабетолошког савеза Србије Стела Пргомеља, подсетила је да се Дијабетолошки савез Србије, као непрофитна невладина едукативна друштвена организација бави подршком особама са дијабетесом и побољшањем квалитета њиховог живота, те да је иста пуноправна чланица Интернационалне дијабетолошке федерације од 2003. године. Такође, Савез дуги низ година сарађује се Министарством здравља, РФЗО и другим удружењима пацијената. С тим у вези, рекла је да охрабрује вест да се после дугогодишње иницијативе овог удружења за враћање саветовалишта за дијабетес, то у одређеном броју домова здравља и реализује. Позвала је представнике локалне самоуправе, који су оснивачи здравствених установа на територији општине, да подрже и утичу на ширење ове мреже. Истакла је да рад на превенцији, раном откривању, спречавању компликација обољења и контроли дијабетеса у саветовалиштима представља прави модел превенције и контроле свих хроничних незаразних болести. Сходно томе,Савез се залаже за оснаживање рада медицинских сестара и нутрициониста у овим јединицама, и од свог оснивања активан је на подизању нивоа свести о значају дијабетеса као пандемије. Наиме, Удружење “Плави круг” је само у Београду, кроз више од 800 акција у последњих 5 година, открило око 900 нових случајева дијабетеса. Истакла је улогу поменутог пројекта Ехпанд у пружању смерница ка ефикаснијој борби против дијабетеса у 21. веку. Нагласила је да решавање одређених проблема захтева укључивање свих чинилаца у систему здравства и указала на следеће: недовољан број педијатара ендокринолога (примера ради у Суботици један лекар, који је у пензији и ради по уговору, долази једном недељно да прегледа мале пацијенте); недоступност потрошног материјала (деца која нису на инсулинској терапији, а имају дијабетес, немају права на траке за мерење шећера у крви); 90% особа са типом 2 дијабетеса нема право на самоконтролу болести; недоступност нових терапијских опција за контролу обољења (Албанија, Федерација БиХ и Црна Гора су земље које имају мање здравствене буџете од нас, а већ дужи низ година имају доступне терапијске опције за контролу дијабетеса тип 2); наша држава на годишњем нивоу потроши приближно 8,65 милиона евра за лечење последица дијабетесних компликација и то само за две пропратне компликације: инфаркт миокарда и мождани удар. Сугерисала је да би се фокусирањем на решавање поменутих проблема обезбедила квалитетнија здравствена заштита наших грађана и истовремено створили услови за постизање великих уштеда у буџету.

У дискусији која је уследила позитивно је оцењено враћање саветовалишта на примарни ниво здравствене заштите, подржане су активности на развоју превенције дијабетеса, указано је на одређене пропусте у овој области и изнете су сугестије и предлози за унапређење здравствене заштите дијабетичара.

Председник Савеза удружења пацијената Србије Дамјан Дамњановић, истакао је да би у циљу унапређења ове области требало: особама са дијабетесом типа 2 омогућити да једном месечно ураде профил гликемије; деци са измењеним облицима дијабетеса типа 1 обезбедити право на трачице за мерење нивоа шећера у крви; деци оболелој од дијабетеса омогућити право на инсулинску пумпу, као што то имају деца у Европи; едуковати грађане о дијабетесу и компликацијама које та болест изазива.

Представник Удружења за борбу против дијабетеса из Шапца Слободан Богуновић, нагласио је да би медији требало да подрже борбу против дијабетеса и да се најмање једном месечно у ударном термину на РТС-у емитује садржај едукативног карактера, како о превенцији дијабетеса тако и других болести. С обзиром на медицинску неписменост и немарност наших грађана по питању сопственог здравља, овај вид едукације сматра корисним и са аспекта општег здравственог стања становништва и са финансијског аспекта државе.

Представник Савеза друштава за борбу против шећерне болести Латинка Милојевић, као особа која 30 година болује од дијабетеса, изразила је наду да ће Министарство и РФЗО укључити удружења пацијената у активности које за циљ имају унапређење ове области, као што су између осталих процес доношења законских решења и спровођење јавних набавки. Изнела је став да држава неконтролисано троши новац намењен особама оболелим од шећерне болести и да многи проблеми, као што је немогућност узимања иглица за инсулин на рецепт, још нису решени.

Проф. др сци Теодора Бељић Живковић, шеф Одсека за дијабетес у КБЦ Звездара, подсетила је да је пре десет година, када је она била председник Дијабетолошког савеза Србије, у Београдској хроници на РТС-у емитована школа о шећерној болести, те је сугерисала Савезу да поново покрене иницијативу на ту тему.

Оснивач и председник Асоцијације за здравље дијабетичара ''ЕБЕРС'' из Ниша Бобан Милосављевић, истакао је да ова асоцијација има добру сарадњу са саветовалиштем у Дому здравља у Нишу, иначе првим отвореним у Србији. Изнео је приговор на рад РФЗО и њених филијала, односно тврди да филијлае различито тумаче одређена подзаконска акта која регулишу питање здравствене заштите оболелих од дијабетеса, и да то највише штети пацијентима.

ЧланРепубличке стручне комисије за превенцију и контролу шећерне болести проф. др Нада Костић, упозорила је на велики морбидитет и морталитет услед последица компликација дијабетеса, посебно на дијабетесно стопало које доводи до ампутације и од којег обољевају највише радно способни људи средње доби. С тим у вези, сугерисала је следеће активности: увођење саветовалишта за хроничне незаразне болести у свим домовима здравља на територији Београда; оснивање центара за дијабетесно стопало у Београду, Новом Саду и Нишу, и то на нивоу превеније при домовима здравља а на нивоу лечења при секундарном и терцијарном нивоу здравствене заштите, уз напомену да постоји вакцина за ову болест; увођење праксе да специјалиста ендокринолог на шест месеци издаје пацијентима обновљиви рецепт, како би се избегла чекања код лекара опште праксе. Напоменула је да иницијативу за ове активности треба да покрене Министарство здравља, како би се оне оствариле и направиле позитиван помак у овој области.

Представник Сталне конференције градова и општине Јасмина Танасић, подсетила је да ова асоцијација заступа интересе, пружа услуге и подржава развој и унапређење локалне самоуправе у складу са европским стандардима. Подсетила је да на нивоу локалне заједнице постоје: савети за здравље, који између осталог координирају рад установа примарне здравствене заштите и спроводе мере у области заштите права пацијената; мреже за здравље, које су формиране као вид подршке овим саветима; могућности оснивања дискусионих група на одређене теме, уз сугестију да би једна од тих тема могла бити превенција хроничних незаразних болести. Најавила је наредну годину као годину стратешког планирања за јавно здравље на локалном нивоу и сугерисала да би једна од тема Стратегије јавног здравља могла да буде унапређење превенције и спречавање дијабетеса на примарном нивоу. Упознала је присутне да је ова асоцијација заједно са Министарством омладине и спорта и Спортским савезом Србије поднела иницијативу да грански спортски савези на локалном нивоу у сарадњи са релевантним институцијама здравства, омогуће бесплатне програме физичког вежбања за одрасле, као вид превенције дијабетеса. Предложила је да се у активности унапређења здравствене заштите на локалном нивоу, поред саветовалишта, укључе и удружења пацијената.

Председник Републичке стручне комисије за превенцију и контролу шећерне болести академик проф. др Небојша Лалић, оценио је корисним изнете предлоге и сугестије. Нагласио је позитивну улогу локалне заједнице у унапређењу ове области, те је сагласан да Комисија треба да се укључи у израду Стратегије јавног здравља. Подржава став да је у циљу унапређења здравствене заштите неопходна сарадња свих релевантих актера, уз напомену да домови здравља треба да буду центар и да координишу активности на превенцији и унапређењу ове области.

Представник Удружења за борбу против дијабетеса из Шапца Снежана Тодоровић Богуновић, сугерисала је да би у овакве разговоре требало укључити и представнике Министарства просвете, науке и технолошког развоја. Наиме, сматра да предавања о здравим навикама у исхрани, о потреби и значају бављења спортом, треба спроводити у најранијем дечијем узрасту, за шта је неопходна подршка васпитно - образовног система. Критички се осврнула на данашњи тренд отварања продавница брзе хране у близини школе и упозорила да практиковањем нездравог начина живота деци прети не само дијабетес, већ и друге болести.

Председник Педијатријске секције Српског лекарског друштва проф. др Недељко Радловић, истакао је да скоро сва обољења вуку корене из детињства, али да се и поред тога недовољно пажње посвећује дечијој медицини. Сходно томе је истакао да превенцију треба фокусирати у саветовалиштима за труднице и дојиље, односно у педијатрији. Апеловао је да мајке не ускраћују дојење детета, те је навео да се дојење у медијима недовољно промовише иако оно за имунитет детета има далекосежни значај и позитивне ефекте који се огледају до краја живота. Нагласио је да медији промовишу лоше вредности (конзумирање алкохола, дувана и сл), те да је бављење спортом постало привилегија богатих. Апеловао је да се пекаре удаље из околине школа и подсетио на некадашње школске кухиње које су формирале здраве навике у исхрани код деце, те је сугерисао да се размотри могућност њиховог поновног увођења. Додао је и да на нивоу месних заједница и општина треба организовати јавне трибине и промовисати здраве навике.

Државни секретар проф. др Берислав Векић, сложио се да је медијска подршка важна, да на нивоу породице треба мењати лоше навике и упозорио да ћемо немаром према свом здрављу ускоро постати један од најболеснијих народа. Наиме, Србија је трећа у Европи по броју оболелих од кардиоваскуларних болести, а друга по броју можданих удара. Саветовалишта је означио као темељ и носиоце будуће превенције, ране дијагностике, терапије свих хроничних незаразних болести. Најавио је враћање саветовалишта за онколошке болеснике и психијатријских амбуланти, након спровођења реформи примарне здравствене заштите. Додао је да ће обавеза свих домова здравља бити отварање саветовалишта, те да је у том правцу значајна подршка локалне самоуправе, посебно Сталне конференције градова и општина. Дели став да свака промена ствара отпор у менаџменту здравствених установа и да то треба мењати. Решење проблема набавке нових лекова, трачица и игала за дијабетес, предвиђено је након имплементације јединственог информационог система у 2016. години. Наиме, кроз овај систем ће бити омогућена контрола и најмањих ставки у здравству, што је од значаја будући да је управо на овим ставкама био неконтролисани одлив новца. Идеја је да се овом реформом прореди посета хроничних болесника домовима здравља, јер они имају устаљену терапју и лекове подижу у апотекама које ће такође бити умрежене у систем. Навео је да ће у случају погоршања примарног обољења, пацијент ићи код специјалисте, кориговаће му се терапија, што ће кроз инфромациони систем бити видљиво у апотекама. На овај начин ће се растеретити примарна здравствена заштита. Навео је да није инвестирано у набавку иновативних лекова за дијабетес, да је решавање овог питања у току, да је у то укључен консултант Светске банке, те је изразио наду да ће се у наредном периоду и то решити. Сугерисао је да Републичка стручна комисија за превенцију и контролу шећерне болести, у одређеним интервалима, на своје састанке позове представнике пацијената, да размене информације и покушају заједно да пронађу одговарајућа решења за проблематику дијабетеса која је комплексна и захтева мултидисциплинаран приступ. Поводом предлога за отварањем центара за дијабетесно стопало, сугерисао је да се једна операциона сала у те сврхе оспособи у Специјалној болници за рехабилитацију и ортопедску протетику, где се збрињавају ампутирани пацијенти и где већ постоји комплетна дијагностичка апаратура.

Представник Сталне конференције градова и општине Јасмина Танасић, у вези са претходним излагањем, предложила је да Одбор заједно са Министарством здравља преузме иницијативу за формирање интерсекторске радне групе за превенцију дијабетеса, у чији рад би били укључени представници Републичке стручне комисије за превенцију и контролу шећерне болести, Министарства омладине и спорта, Министарства културе и информисања, Министарства просвете, науке и технолошког развоја, уз напомену да би Стална конференција градова и општина могла да пружи логистичку, организациону и финансијску подршку овим активностима. Истакла је значај подршке менаџмента здравствених установа свим овим активностима и сугерсисала да се изради акциони план, којим би се одредили носиоци, буџет и рокови за одређене активности у циљу унапређења квалитета здравствене заштите и услова живота у локалним заједниама.

Председница Одбора проф. др Славица Ђукић Дејановић, на крају дискусије, нагласила је да су хроничне незаразне болести велики изазов за све европске земље. Изнела је уверење да ће Републичка стручна комисија за превенцију и контролу шећерне болести уважити изнете сугестије и у свој рад укључити представнике Одбора, јединице локалне самоуправе и удружења грађана. Нагласила је да рад на информисању грађана, превентиви и обезбеђивању услова за ефективну контролу дијабетеса, дестигматизацији болести, као и стални рад на унапређењу квалитета здравствене заштите оболелих од дијабетеса у циљу смањења обољевања и умирања због компликација ове болести, захтева заједнички приступ овом проблему.

Седница је завршена у 12, 00 часова.

СЕКРЕТАР ПРЕДСЕДНИК

Божана Војиновић Проф. др Славица Ђукић Дејановић